Nóg Gupta-bewerings kom aan die lig‘n Skermskoot van ‘n Facebook-inskrywing deur Vytjie Mentor. Die stof het nog nie gaan lê ná Mcebisi Jonas se skokonthulling dat die Gupta-familie hom die pos as minister van finansies aangebied het nie. Intussen het nóg bewerings oor die Guptas aan die lig gekom. Barbara Hogan, voormalige minister van openbare ondernemings, het Donderdagoggend haar stilte verbreek in ŉ onderhoud met 702 se John Robbie. “Ek kan nie vir jou vertel onder hoeveel druk ek was om met Jet Airways te vergader nie,” het sy gesê. Jet Airways het glo bande met Gupta-maatskappye en dit is een van die lugrederye wat destyds met Gupta-bruilofgaste by die Waterkloof-lugmagbasis geland het. Hogan het Jonas geloof vir sy “dapperheid” en bygevoeg dat sy nie verras is deur die bewerings van die Guptas se invloed op die regering nie. Hogan het Vytjie Mentor, voormalige voorsitter van die parlementêre portefeuljekomitee oor openbare werke, se bewerings oor Jet Airways bevestig. Mentor het op Facebook aangevoer dat die Gupta-familie haar na hul huis in Saxonwold ontbied het en haar die pos van minister van openbare ondernemings aangebied het, kort voordat Hogan in die pad gesteek is. Volgens Mentor het die Guptas haar versoek om (as minister) SAL se vlugroete na Indië te kanselleer en dit vir hulle gee. Mentor het intussen op Facebook haar lof uitgespreek teenoor Jonas en Hogan. “Die waarheid sal ons vrymaak. Ek is lief vir die ANC, maar ek is liewer vir Suid-Afrika.” Mentor het ook bewerings gemaak dat haar lewe moontlik in gevaar is en gesê “Helen Zille se polisie” sal haar huis en familie moet beskerm. Zille het op Twitter hierop reageer en gesê Mentor moet dringend haar kantoor kontak indien sy wel in gevaar is. Mentor het weer eens benadruk dat pres. Jacob Zuma in die Guptas se huis was toe hulle vir haar die aanbod gemaak het. “Hy het ingekom nadat ek die aanbod van die hand gewys het.” Mentor het gesê dit was omtrent ŉ week voordat Hogan na ŉ ander portefeulje geskuif is. “Die Guptas moet voortgaan met hul dreigemente, ek sien uit om hulle in die hof te ontmoet. Ek kan my bewerings staaf. Regsdreigemente maak my nie bang nie.” Derek Hanekom, minister van toerisme, het intussen ook sy steun aan Jonas toegesê. “Mcebisi Jonas is ŉ persoon met integriteit en daar is geen rede om aan sy weergawe van die gebeure te twyfel nie.” Mmusi Maimane, leier van die DA, het intussen gesê dat sy party vandag klagtes teen die Gupta-familie aanhangig gaan maak ingevolge artikel 4 van die Wet op die Voorkoming en Bestryding van Korrupte Bedrywighede. Volgens Maimane is daar ook die bewering dat die Guptas vir Fikile Mbalula die pos van minister van sport aangebied het voordat hy deur Zuma na die pos geskuif is. Maimane het ook gesê daar is bewerings dat die Guptas voor die tyd geweet het van Des van Rooyen se aanstelling as minister van finansies. Zizi Kodwa, ANC-woordvoerder, het intussen op Twitter gesê: “Die ANC kan nie deur enigiemand ‘gevang’ word nie. Dit is te groot. Die party het strukture wat besluite neem. Dit is onmoontlik om die ANC te ‘vang’.”